La Fira Internacional del Llibre (FIL) de Guadalajara (Mèxic) dona 75.000 euros al sector del llibre valencià afectat per la DANA

## La Fira Internacional del Llibre (FIL) de Guadalajara (Mèxic) dona 75.000 euros al sector del llibre valencià afectat per la DANA

La rectora amb la delegació mexica i responsables AEPV durant la signatura del conveni.

La Universitat de València ha acollit aquest dilluns de matí l'acte de signatura del conveni entre la Universitat de Guadalajara (Mèxic) i l'Associació d’Editorials del País Valencià (AEPV), a través del qual es regula la donació de la Fira Internacional del Llibre de Guadalajara (FIL) en benefici del sector valencià del llibre (editorials, llibreries i biblioteques públiques i escolars) damnificat per la DANA. Després de la signatura, la delegació mexicana, acompanyada de la rectora, visitarà Paiporta, on serà rebuda per l'alcaldessa i la delegada del Govern a la Comunitat Valenciana, així com el taller de recuperació de fotografies, en el marc del programa ‘Salvem les fotos’, instal·lat per la Universitat de València a Torrent.

La Fira Internacional del Llibre (FIL), una iniciativa de la Universitat de Guadalajara (Mèxic), és la principal fira del llibre iberoamericà i la segona més important del món.

En la seua edició de 2024, celebrada el mes de desembre, la rectora de la Universitat de València, **Mª Vicenta Mestre**, va participar com a convidada en la secció FIL Pensament i, durant els actes inaugurals, després de conversar amb la rectora de la UV, el rector de la Universitat de Guadalajara, **Ricardo Villanueva**, va anunciar que la recaptació d'un dia de la FIL es destinaria a València per a ajudar el sector del llibre afectat per la riuada del mes d’octubre, a conseqüència de la DANA.

Així ho ha recordat la rectora de la Universitat de València, Mª Vicenta Mestre, aquest dilluns 3 de febrer, a l’Aula Magna de la Universitat de València, que ha acollit l’acte de signatura del conveni entre la Universitat de Guadalajara i l’Associació d’Editorials del País Valencià.

La rectora de la UV ha agraït també la iniciativa de la Universitat de Guadalajara, la segona universitat més gran de Mèxic, amb la qual la UV manté una estreta relació de col·laboració acadèmica i, especialment, en el sector audiovisual. De fet, el rector de la Universitat de Guadalajara, present en la signatura del conveni, va ser investit doctor *honoris causa* per la Universitat de València el passat mes de novembre.

A l’acte de signatura del conveni de donació ha estat present també la rectora electa de la Universitat de Guadalajara, **Karla Planter,** i la directora general del Llibre, del Còmic i de la Lectura del Ministeri de Cultura d’Espanya**, María José Gálvez**, qui és, a més, doctora en Dret per la Universitat de València.

La directora general de la Fira Internacional del Llibre, **Marisol Schulz**, ha destacat en la seua intervenció que Espanya va ser el país convidat en aquesta última edició de la FIL de Guadalajara, un país amb el qual sempre han compartit “lligams molt estrets” i al qual volen prestar ajuda a través d’aquesta donació al sector editorial en temps de dificultat.

El rector general de la Universitat de Guadalajara i la presidenta de l’Associació d’Editorials del País Valencià, **Àfrica Ramírez**, han signat el conveni, que estableix la finalitat de la donació, la qual ascendeix a un import de 75.000 euros. Aquesta última, que va estar present el passat mes de desembre a la FIL, ha posat xifres al sector valencià del llibre afectat per la DANA: 43 editorials, 11 llibreries, 10 biblioteques públiques municipals i 45 biblioteques de centres escolars, que seran els beneficiaris d'aquestes ajudes.

**Visita a la zona afectada al llarg de la jornada de dilluns**

En finalitzar l’acte, i organitzada per la Universitat de València, la delegació mexicana, acompanyada per la rectora de la UV, Mª Vicenta Mestre, visitarà la zona afectada. Està previst, entre altres punts, la visita a Paiporta, on la comitiva serà rebuda per l’alcaldessa, **Maribel Albalat**, i la delegada del Govern a la Comunitat Valenciana, **Pilar Bernabé**. El recorregut finalitzarà amb una visita al taller de recuperació de fotografies afectades per la riuada, una iniciativa de la Universitat de València que disposa de diferents punts de treball. En concret, el laboratori de campanya ubicat a Torrent.

Galeria d'imatges 

### La Fira Internacional del Llibre (FIL) de Guadalajara (Mèxic) dona 75.000 euros al sector del llibre valencià afectat per la DANA

Arxivat en:

## Altres Notícies

Les XIV Jornades de Còmic de València tornen aquest cap de setmana a La Nau de la Universitat de València

El Centre Cultural La Nau acull les Jornades d’Il·lustració de València (JIV) amb l’art urbà com a protagonista

Més d’una desena d’exposicions i el còmic Pepiu de Castellar, entre les propostes de ‘Cultura als Campus’ de la UV per a març

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar